**I love Pécel**

**Péceli sorsok, arcélek, történetek**

*Afganisztánból jöttem, mesterségem címere: beszélgetés Dr. Csábi András katonaorvossal*

*- A téged ismerők azt mondják, te egy karakán, szókimondó, ahogy szokták mondani, katonás ember vagy; ezt a katonaságnak köszönheted, annak, hogy sebészorvos a szakmád, vagy ilyen a személyiséged?*

- Szerintem is-is! Én elsősorban traumatológus vagyok a Honvédkórházban, amikor pedig megszűnt a civil státusz, katonaként maradhattam ott. Ezt a személyiségjegyemet mindkét dolog erősíti.

- *Az interneten olvastam a magyar katonák közt elterjedt bugyuta versikét: „Afganisztán, Pakisztán, naésaztán, hátaztán…” Ebből azért az kiderül, hogy ma egy magyar ember nem magasztos célokért – béke, igazság – megy oda. De akkor miért? Kalandvágyból, zsoldért?*

- Egyszerűen kötelességtudatból, némi külső behatásra**.** A felettesem megmondta, hogy vagy megyek, vagy leszerelhetek...

*- Mikor és mennyi időt töltöttél ott?*

- 2008-ban 7 hónapot, 2011-ben 4-et és ’13-ban is 4-et.

- *Milyen tapasztalatokat szereztél ott?*

- Orvosként nem kellett azon gondolkozni, miért vagyok ott, ahol vagyok. Sérülteket kellett gyógyítani, ahogy itthon is. Amire jó volt, az az önállóság tapasztalata. Ott közel ’s távol nem volt baleseti sebész, nem volt kihez fordulni, ha én döntöttem, azt más nem kontrollálhatta, a felelősség csak az enyém volt, a következményekkel én szembesültem. Emberi oldalról az egyedüllétet tapasztaltam meg, hiszen előtte mindig családdal, barátok közt éltem, kint pedig nem volt se barát, se rokon… Az első hónap mellbe vágott, mintha remete lettem volna. Meg kellett tanulnom magammal is jóban lenni!

- *Ha visszagondolsz, mennyire volt veszélyes és kemény, amit ott átéltél?*

- Igazából a hírekben a töredéke látható-hallható annak, amit nap, mint nap átélt az ember. A háború ott volt kézzelfogható közelségben. Minket, orvosokat ugyan óvtak, de a harcok zaja, a sebesültek látványa velünk volt. Egyszer egy német sebészgyakornokkal át kellett mennünk egy 300 km-re lévő norvég táborba. A biztosításra jellemző, hogy kettőnket két helikopterrel szállítottak, de így is az én gépem lecsapódva ért földet, úgyhogy a zuhanásról közeli élményem van…

- *Féltél?*

- Nem! A túlélés gyakorlata kintolyan rutin, mint itthon, ha átmész az úttesten, és előtte körülnézel.

- *Mi jutott eszedbe, amikor értesültél a kunduzi tragédiáról? (Az amerikai légierő „tévedésből” szétbombázta az Orvosok határok nélkül szervezetének kórházát – szerk.)*

- Az, hogy én is voltam ott. Két katonatársam pedig több hónapig ott szolgált, már amikor az állandó rakétázások miatt nem éppen az óvóhelyen kellett lenniük. Számomra a legmegrendítőbb az volt, amikor 2011-ben, alighogy újra kiérkeztem, két magyar katona vesztette életét. A magyar nő a kezeim között halt meg. Ott, abban a helyzetben olyan volt, mintha egy családtagot veszítettem volna el…

- *Amikor hazajössz egy misszióból, mennyi idő kell, hogy akklimatizálódj?*

- Erről a feleségemet kéne megkérdezned… Az biztos, hogy több hét is kell hozzá!

- *Az előbb mondtad, hogy az életedben sohasem voltál egyedül, mindig családban éltél. Mit jelent neked a család és a hit?*

- Édesapám két éves koromban halt meg, nagyapám kilenc évvel később, nem volt előttem férfiminta. Balhés fiú voltam, de áldott nagymamám nem hagyta annyiban, és elvitt a templomba. Albertfalván nagyon jó közösségbe kerültem, később pedig a Piarista Gimnáziumba járhattam. Az az osztály egy olyan kiváló csapat volt, hogy a mai napig rendszeresen találkozunk, közülük valók a barátaim is. Aztán megnősültem, jöttek a gyerekek. Nálunk természetes volt, hogy nagycsaládot szeretnénk. Három volt a terv, az ikrek miatt négyen lettek.

*- Miért szeretsz Pécelen élni?*

- Mi másokhoz hasonlóan a fővárosból, egy kislakásból költöztünk ki, és nem bántuk meg. Pécel éppen ideális: nem túl kicsi, nem túl nagy. Van itt is szórakozási lehetőség, de Pesthez is közel vagyunk. Jó hazajönni Pécelre! Amikor tavasszal a vonatról leszálltam, azt éreztem, mintha nyaralni érkeztem volna. Az ember nem tud úgy végigmenni az utcán, hogy ne találkozna ismerőssel, akivel néhány szót lehet váltani. Ez a személyesség fontos, hogy itt jól érezzük magunkat.

Kazinczy Tamás